Panzerkampfwagen II
Panzerkampfwagen II е немски лек танк, използван в хода на Втората световна война. След 1942 г. танкът е изваден от въоръжение и в началото на 1943 г. е спрян от производство. На базата на шасито на танка са създадени множество бойни и специални машини.

История 
Първият танк, постъпил на въоръжение във Вермахта – Pz.Kpfw.I, всъщност по техническите си характеристики може да бъде причислен към учебните машини. Още с влизането му на въоръжение той вече е анахронизъм. Въпреки това остава на въоръжение до края на Втората световна война.

Германският Генерален щаб взема решение за въвеждането на въоръжение на по-модерен танк, който да бъде свързващо звено между разработваните Pz.Kpfw.III и Pz.Kpfw.IV. Поради това може да се каже, че Pz-II е междинен модел, пригоден както за обучение на личния състав, така и за водене на бойни действия.

През второто полугодие на 1934 г. Управлението по въоръжението на Генералния щаб на армията разработва изискванията за новата бойна машина – маса около 10 т, въоръжение 20 мм оръдие. Както и при Panzerkampfwagen I, новият танк получава кодирано обозначение LaS 100 (LaS – Landwirtschaftlicner Schlepper – селскостопански влекач). Фирмените разработки са приключени в края на 1935 г.

Прототипът се разработва от три компании – Friedrich Krupp AG, Henschel und Sohn AG и Maschinenfabrik Augsburg–Nurnberg (MAN). Krupp представя завършена машина с обозначението LKA-2, подобрена версия на прототипа на Pz-I – LKA. Компаниите Henschel и MAN разработват само шаси, а корпусите са създадени от компанията Daimler-Benz.

Техническо описание 
PzKpfw II е изпълнен по традиционната за немското танкостроене схема. Силовата установка е разположена в кърмата на корпуса, бойното отделение и отделението за управление са обединени в едно и са разположени в централната част, а трансмисията и водещите колела в предната част на корпуса.

Въоръжението на танка се състои от 20 мм автоматично оръдие KwK 30 и 7,92 мм картечница MG 34. Оръдието е с дължина на ствола 97 кал и скорострелност 280 изстр./мин. Автоматиката на зареждащото устройство използва снарядни пълнители с вместимост 10 снаряда. Основен боеприпас е 20 мм бронебоен снаряд с тегло 146 г. Оръдието е снабдено с телескопически прицел TZF.4.

За осигуряване на свръзката се използва радиостанция FuG 5. За вътрешна връзка между членовете на екипажа е монтирано танкоразговорно устройство.

Двигателят е свързан с трансмисията чрез 6-степенна скоростна кутия и дълъг карданен вал. Скоростната кутия е монтирана в дясната част на отделението за управление.

Въпреки че компоновката и въоръжението на PzKpfw II не се променят в хода на серийното му производство, бронезащитата, ходовата част и силовата установка са били обект на постоянни промени. Това води до появата на множество модификации, създадени на базата на PzKpfw II.

Бойно използване 
Бойното си кръщение танкът получава през март 1938 г., в хода на операцията по присъединяването на Австрия към Германия. Въпреки че в тази операция не са водени бойни действия, около 30% от танковете получават повреди – най-вече в ходовата част.

При операцията по присъединяването на Судетската област към Германия, която също протича без бойни действия, танковете Pz.Kpfw.I и Pz.Kpfw.II са транспортирани с товарни автомобили Faun L900 D567 или прицепи Sd.Anh.115, като така в голяма част е спестен ниският им ходов ресурс.

При последвалата окупация на Чехия и Моравия, на 15 март 1939 г. в Прага първи влизат танковете Pz.Kpfw.II от състава на 2-ра танкова дивизия.

В навечерието на Полската кампания Pz.Kpfw.I и Pz.Kpfw.II съставляват голяма част от Бронетанковите войски на Вермахта – на 1 септември 1939 г. във войските има 1223 танка. В хода на Полската кампания Вермахтът губи 259 танка, от които безвъзвратно – 89.

За участие в окупирането на Дания и Норвегия е сформиран 40 танков батальон със специално назначение (Panzer Abteilung z.b. V 40), въоръжен с Pz.Kpfw.I и Pz.Kpfw.II, като в хода на бойните действия в Дания не е загубена нито една машина, а в Норвегия са загубени само 2 Pz.Kpfw.II Ausf.C.

Преди настъплението на запад, на 10 май 1940 г., във войските има на въоръжение 1110 танка Pz.Kpfw.II, от които 955 боеготови. Разбира се, броят на танковете по съединения е различен и това се дължи на поставените задачи и на заповяданото направление за действие. Например в 3-та тд, действаща на левия фланг, има 110 Pz.Kpfw.II, а в 7-а тд, действаща в направление на главния удар – 40. В хода на бойните действия се установява, че леките Pz.Kpfw.I и Pz.Kpfw.II са практически безсилни срещу френските леки и средни танкове. Единственият начин за поразяването им е в близък бой и в бордовете или кърмата. Поради това Вермахтът понася значителни загуби – 240 танка Pz.Kpfw.II.

В средата на 1940 г. 52 машини от състава на 2-ра тд са преоборудвани в плаващи танкове и с тях са сформирани два батальона в състава на 18-а тбр. Машините получават обозначението Scnwimmpanzer II. Най-вероятно е било предвидено да участват в операция „Морски лъв“ – десанта във Великобритания. След отмяната на операцията танковете вземат участие в бойните действия на Източния фронт – в началото на операция „Барбароса“ те форсират р. Западен Буг. По-нататък са използвани като обикновени бойни машини.

Pz.Kpfw.II от състава на 5-а и 11-а тд вземат участие в окупирането на Югославия и Гърция. В хода на операцията по превземането на остров Крит две машини са доставени по вода и участват като огнева поддръжка на парашутния десант.

Участието на Pz.Kpfw.II в Африканската кампания започва през март 1941 г. с пристигането на 5-а лека дивизия в Триполи. Дивизията има в състава си 45 Pz.Kpfw.II. През ноември същата година, след пристигането на 15-а тд, броя на Pz.Kpfw.II се увеличава на 70 машини. През следващата, 1942 г. са доставени Pz.Kpfw.II Ausf.F(Tp) – тропически вариант. Машините са използвани до 1943 г.

Към 1 юни 1941 г. Вермахтът има на въоръжение 1074 Pz.Kpfw.II, от които 1029 боеготови. В съединенията, дислоцирани около границите на СССР и готови да участват в операция „Барбароса“, има 746 танка Pz.Kpfw.II, което е приблизително 21% от общия брой на танковете.

Освен тях танкове Pz.Kpfw.II има в състава на 100 и 101-ви огнеметни танкови батальони, 3-та, 16-а, 29-а и 60-а моторизирани дивизии, танково-гренадирска дивизия „Гросдойчланд“ и 5-а СС танкова дивизия „Викинг“

През 1943 г. танковете Pz.Kpfw.II постепенно биват свалени от въоръжение в бойните части, като им се поставят задачи по носене на патрулна служба и охрана на щабове и комуникации в тила, разузнаване и участие в противопартизански операции. Загубите в периода 1943 – 1945 година възлизат на 84 машини. През март 1945 г. общата численост възлиза на 145 машини – 15 в действащата армия и 130 в армейския резерв.

Около 640 танкове Pz.Kpfw.II са предадени за скрап, а куполите им са използвани за изграждането на различни огневи точки. Приблизително на 100 от тях са монтирани 37 мм оръдия, а останалите 536 остават с щатното 20 мм оръдие KwK 30.

Освен в армията на Германия, Pz.Kpfw.II е приет на въоръжение и в армиите на Словакия и Румъния. В края на 40-те години няколко танка Pz.Kpfw.II, най-вероятно румънски, са експортирани в Ливан.

2. Наличност във войските на Pz.Kpfw.II в периода 1941 – 1942 г.

Модификации 
 Pz.Kpfw.II Ausf.a1 – базова серийна машина. Снабдени са с бензинов двигател Maybach HL 57TR с мощност 130 к.с. (95 kW), 6-скоростна предавателна кутия ZF Aphon SSG45. Макс. скорост достига 40 км/ч, при запас от ход по шосе – 210 км. Бронировката варира в границите 5-14,5 мм. Въоръжението включва 20 мм оръдие KwK 30 (180 сн.) и картечница MG 34 (1425 патр.). В края на 1935 г. са произведени 10 машини. Машината се среща и под обозначението 2 cm MG Panzerwagen.
 Pz.Kpfw.II Ausf.a2 – модификация на Ausf.a1. Направени са незначителни изменение в системата за охлаждане и вентилацията на бойното отделение. В началото на 1936 г. са произведени 15 машини.
 Pz.Kpfw.II Ausf.a3 – модификация на Ausf.a2. Монтирана е преграда между двигателното и бойното отделение, а в дъното на корпуса са монтирани технически люкове за достъп до горивната помпа и масления филтър. Гумените бандажи на опорните ролки са свалени. В средата на 1936 г. са произведени 50 машини.
 Pz.Kpfw.II Ausf.b – модификация произвеждана в периода 1936 – 1937 г. Ходовата част е значително усъвършенствана, като опорните и поддържащите ролки са по-широки и с по-малък диаметър. Направени са промени във водещите колела и окачването. Монтиран е нов двигател – Maybach HL 62TR с мощност 140 к.с. (103 kW). Произведени са 25 машини.
 Pz.Kpfw.II Ausf.c – модификация, произвеждан през 1937 г. Шасито на танка е от съвършено нов тип, като ходовата част се състои от пет опорни ролки с гумени бандажи, окачени на листови ресьори, а поддържащите ролки са увеличени на четири. Водещите и направляващите колела са с усъвършенстван дизайн. Машината има увеличени габарити: дължина – 4,81 м, ширина – 2,22 м. височина – 1,99 м и бойна маса – 1,9-8,9 т.
 Pz.Kpfw.II Ausf.A – модификация, произвеждана от началото на 1937 г. в заводите на Henschel в Кьолн и Alkelt в Берлин. Монтирани са синхронизирана предавателна кутия ZF Aphon SSG46 и двигател Maybacn HL 62TRM с мощност 140 к.с. (103 kW). В корпуса са монтирани наблюдателни процепи за механик-водача, закривани с бронирани капаци. Свързочното оборудване се състои от УКВ радиостанция.
 Pz.Kpfw.II Ausf.B – модификация, направена на базата на Ausf.A. Направени са малки изменения, в общи линии касаещи улесняването на серийното производство.
 Pz.Kpfw.II Ausf.C – модификация, произвеждана от края на 1938 г. Модернизирана е охладителната система. Най-сериозни изменения са направени в бронирането на танка – челото на куполата е усилено с бронелистове с дебелина 14,5 и 20 мм, а на корпуса с дебелина 20 мм. Стиковката ѝ с корпуса е защитена от бронебордюр, непозволяващ заклиняване. Двувратият люк в куполата е заменен с командирска кула. След края на Полската кампания всички по-стари модификации на Pz.Kpfw.II са доведени до нивото Ausf.C.
 Pz.Kpfw.II Ausf.D – модификация, разработена през 1938 г. от Daimler-Benz за нуждите на леките танкови дивизии. Машината значително се отличава от другите модификации. Корпусът и ходовата част са с изцяло нова конструкция. Ходовата част е от типа „Кристи“ с 4 опорни ролки с голям диаметър и нови направляващи и водещи колела. Корпусът е практически същия както и при Pz.Kpfw.III. От Ausf.C е заимствана само куполата и въоръжението. Бойната маса нараства до 10 т, а скоростта до 55 км/ч. Силовата установка се състои от двигател Maybach HL 62TRM и 10-степенна скоростна кутия (10+3) Maybach Variorex VG 102128H. В периода 1938 – 1939 г. са произведени 70 машини.
 Pz.Kpfw.II Ausf.E – модификация почти идентична с Ausf.D. Направени са незначителни промени в ходовата част – изменена конструкция на ленивеца, усилено окачване и нови вериги. В периода 1938 – 1939 г. са произведени 73 машини.
 Pz.Kpfw.II Ausf.F – последната модификация на Pz.Kpfw.II. Корпусът е с нова конструкция, като е монтирана вертикална челна бронеплоча. На някои от машините е монтирано 20 мм оръдие KwK 38. За периода 1939 – 1942 г. са произведени 532 машини.
 Bergepanzer II Ausf D/E – ремонтно-евакуационна машина, създадена на базата на Pz.Kpfw.II Ausf D/E.
 Beobachtungswagen II Ausf C – командирска танк, използван и за управление на огъня на артилерията.
 Brueckenleger auf PzKpfw II Ausf b – мостопоставяч, създаден на базата на Pz.Kpfw.II Ausf b. През 1939 г. са оборудвани 3 машини.
 Feuerleitpanzer II – танк за управление на артилерийския огън.
 Flammpanzer II Flamingo (Sd. Kfz. 122) (Ausf D/E) – огнеметен танк на базата на шасита от Pz.Kpfw.II Ausf А/В/D/E. Екипаж – 3 души. Въоръжение – 2 огнемета Flammenwerfer-Anlagen (320 л.) и 7,92 мм картечница MG34 (1800 пат.). Далекобойност на огнехвъргачките – 25 м. През 1939 г. са оборудвани 46 машини, през 1940 г. – 30, а през 1941 г. – 90 машини.
 Ladungsleger II – инженерен танк.
 Marder II (Sd. Kfz. 131) – 75 мм САУ, създадена на базата на шасита от Pz.Kpfw.II Ausf D/E. В периода април 1942 – юни 1943 г. са оборудвани 201 машини в три различни варианта.
 Marder II (Sd. Kfz. 132) – 75 мм САУ, създадена на базата на шасита от Pz.Kpfw.II Ausf c/A/B/C/F. В периода юни 1942 – март 1944 г. са оборудвани 576 машини.
 Munitionsschlepper II (Munitions Sf auf Fgst PzKpfw II) – транспортьор на боеприпаси, създаден на базата на шасита от Pz.Kpfw.II Aus F. В периода февруари 1943 – август 1944 г. са оборудвани 159 машини.
 PanzerSpahwagen II Ausf L Luchs (Sd.Kfz.123) – разузнавателен танк. В периода септември 1943 – януари 1944 г. са произведени 104 машини.
 Panzer Beobachtungswagen II – танк за управление на артилерийския огън.
 Pioner-Kampfwagen II – инженерен танк.
 PzKpfw II Ausf A/B/C – модификация, въоръжена с 50 мм оръдие Pak 38 L/60.
 Schwimm Panzer II Ausf. A-C – танк-амфибия, въоръжен с 20 мм оръдие, създаден на базата Pz.Kpfw.II Ausf /A/B/C. Преоборудвани са 52 машини.
 Sturmpanzer II Bison (15cm sIG33 auf Fahrgestell PzKpfw II (Sf) – 150 мм тежко самоходно оръдие, създадено на базата на Pz.Kpfw.II Ausf В. В периода юли 1941 – януари 1942 г. са оборудвани 12 машини.
 Wespe (Sd. Kfz. 124) – 105 мм САУ, създадена на базата на шасита от Panzer II Aus F. В периода февруари 1943 – август 1944 г. са оборудвани 676 машини.

Вижте също 
 Списък на немските танкове

Германски танкове от Втората световна война
Леки танкове